กกต.เชิญชวนประชาชนสมัครเป็นสมาชิกวุฒิสภา เพื่อการมีส่วนร่วมในการได้มาซึ่ง สว. เข้ามาทำหน้าที่
นายณัฏฐ์ เล่าสีห์สวกุล รองเลขาธิการคณะกรรมการการเลือกตั้ง หรือ กกต. กล่าวว่าการสมัครเป็นสมาชิกวุฒิสภา หรือ ส.ว.นั้น ถือเป็นการเข้าไปทำหน้าที่เลือกผู้แทนกลุ่มวิชาชีพ  หรืออาจถูกเลือกให้ทำหน้าที่ในวุฒิสภา ซึ่งกระบวนทั้งหมดก็เพื่อประโยชน์ของบ้านเมือง ดังนั้นจึงขอเชิญชวนผู้ที่มีคุณสมบัติเหมาะสมและมีความสนใจร่วมสมัครรับเลือกเป็น สว.โดยย้ำว่าระยะเวลาในการรับสมัครนั้นเริ่มตั้งแต่วันที่ 26 - 30 พฤศจิกายน 2561 ตั้งแต่เวลา 08:30 น.ถึง 16:30 น. ที่ว่าการอำเภอทุกแห่ง และทุกเขตในพื้นที่กรุงเทพมหานคร  โดยผู้สมัครจะต้องมีอายุ 40 ปีบริบูรณ์ ต้องมีความผูกพันกับอำเภอที่จะสมัคร คือเป็นผู้ที่เกิดในอำเภอนั้นหรืออยู่ในอำเภอนั้นมาไม่น้อยกว่า 2 ปี หรือเคยอยู่และทำงานในอำเภอนั้นไม่น้อยกว่า 2 ปี และความผูกพันกับอาชีพจะต้องมีความเชี่ยวชาญในกลุ่มอาชีพ นั้นๆ อย่างน้อย 10 ปีขึ้นไป และการสมัครในฐานะเป็นตัวแทนขององค์กรที่ทาง กกต.ได้ขึ้นทะเบียนองค์กรที่มีสิทธิ์เสนอชื่อผู้รับสมัครไปแล้ว โดยต้องมีคุณสมบัติตามที่กฎหมายกำหนด  โดยการสมัครนั้นไม่ยุ่งยากและมีเจ้าหน้าที่พร้อมอำนวยความสะดวกให้กับผู้สมัคร
 


  รองเลขาธิการคณะกรรมการการเลือกตั้งกล่าวว่าในการสมัครมีข้อจำกัดในเรื่องของการรับสมัคร ทั้งเรื่องของ ข้อห้ามสมัครเกินกว่า 1 อำเภอหรือสมัครเกินกว่า 1 กลุ่ม และระหว่างวันรับสมัครกฎหมายห้ามผู้ที่มีส่วนเกี่ยวข้องกับการรับสมัครเปิดเผยข้อมูลตัวเลขระหว่างวันและในแต่ละวันก่อนปิดรับสมัครวันสุดท้าย เช่น การนำเสนอว่าวันนี้ในพื้นที่ในอำเภอ มีกลุ่มอาชีพใดมาสมัครเป็นจำนวนเท่าไรในแต่ละกลุ่ม เพราะผู้สมัครบางรายอาจมีคุณสมบัติมากกว่า 1 กลุ่ม และหากรู้ว่ากลุ่มใดสมัครน้อยอาจไปสมัครกลุ่มดังกล่าว นอกจากนี้ยังมีลักษณะต้องห้ามอื่นเช่น ไม่ให้ข้าราชการหรือเจ้าหน้าที่ของรัฐลงรับสมัคร หากต้องการลงสมัครต้องลาออกจากราชการก่อน